سازدانی: ئارام علیار
مستهفا هیجری، سكرتێری حزبی دیموكراتی كوردستانی ئێران، ئاماژه بهوه دهدات، له پهیوهندی و هاتوچۆكردنی وهفدهكانی ئێران و ههرێم نیگهرانن و دهڵێت: ״مهترسیمان ههیه مامهڵهمان پێوه بكهن.״
هیجری له چاوپێكهوتنێكى ״ئاژانس״دا ئاشكرای دهكات، ئهوان بۆچوونی حكوومهتی ههرێمیان ڕهت كردووەتهوه بۆ وهستاندنی خهباتی چهكداری، چونكه پێیان وایه: ״ئێران دهرفهتی بۆ خهباتی مهدهنی نههێشتووەتهوه.״
ئاژانس: با لهوهوه دهست پێ بكهین، له ماوهی دوو ساڵی ڕابردوودا، هیچ دانووستانێكی نهێنیتان نهبووه لهگهڵ كۆماری ئیسلامی ئێراندا؟
مستهفا هیجری: ئێمه له دوای شههیدبوونی (دكتۆر قاسملۆ)، هیچ جۆره پهیوهندییهكمان لهگهڵ كۆماری ئیسلامیی ئێراندا نهبووه.
ئاژانس: لهو شهڕ و تێكههڵچوونانهی كه ڕووی داوه له ناوچهكانی ڕۆژههڵات، گوایه داواتان له هێزهكانی پژاك كردووه له ههندێك ناوچهدا بۆ هاوكاریكردن؟
مستهفا هیجری: ئێمه وهكو ڕێبهرایهتیی حزب، هیچ داوایهكمان له ئهوان نهكردووه، پێشم وا نییه پێشمهرگهكان شتێكی وههایان كردبێت.
ئاژانس: له ڕابردوودا پهیوهندییهكانتان خراپ بوو لهگهڵ پژاك و پارتی كرێكارانی كوردستان؟
مستهفا هیجری: خراپ نهبوو، بهڵام پهیوهندیی دۆستانهمان نهبووه، ئێستاش به ههمان شێوهیه، بهڵام به شێوهیهك نییه، كه هاوكاریی یهكدی بكهین و پهیوهندیمان لهگهڵیان ههبێت.
ئاژانس: عهبدوڵڵای موهتهدی، سکرتێری گشتیی کۆمەڵەی شۆڕشگێڕی زەحمەتکێشانی کوردستان دهڵێت: ״پهكهكه دهیهوێت كوێخا داتاشێت بۆ پارچهكانی ڕۆژههڵات، باشوور و ڕۆژئاوا״، له ههمان كاتدا دهڵێت: ״ئێمه كوێخامان ناوێت״، تۆش ئهو بۆچوونه بهڕاست دهزانی؟
مستهفا هیجری: ئێمه لهو باوهڕهداین خهڵكی ههر بهشێك له كوردستان، هێنده خهڵكی تێكۆشهر و ئازادیخوازی ههیه، كه به پێی ههلومهرجی وڵاتهكهیان بتوانن خهباتی خۆیان بهڕێوه بهرن، بهبێ ئهوهی كه لایهنی دیكه تهداخول بكهن، ئێمه وهكو هێزی بهشهكانی كوردستان ئهركمان ههیه، كه هێندهی له دهستمان دێت، یارمهتیی خهباتی بهشهكانی دیكهی كوردستان بدهین، نهك تهداخول بكهین.
ههتا ئهو كاتهی داعش هێرشی كرده سهر مهخمور و ههولێر و كهوتنه بهر مهترسی، داوایان لێ كردین تاكو هێزهكانمان بنێرین بۆ شهڕ، هێزهكانمان نارد، دوایی داوایان كرد هێزهكانمان بكشێنینهوه، هێزهكانمان كشاندهوه، ئێمه ئامادهین بۆ یارمهتیدان، نهك بۆ تهداخولكردن، هیواداریشین سهرجهم هێزی بهشهكانی تری كوردستان بهو شێوهیه خهباتی خۆیان درێژه پێ بدهن، نهك وهك تۆ باست كرد، كوێخایهتی بۆ یهكتر بكهین.
ئاژانس: له دوای هێرشهكانی ئێوه بهرپرسی سوپای پاسداران وتی: ئۆردووگاكانی كۆیه تۆپباران دهكهین، ئایا ئهوانه ههڕهشهی جددیی كۆماری ئیسلامی ئێران بوو، له ههمان كاتدا ئێوه خۆتان ئاماده كردووه بۆ حاڵهتی لهو جۆره ئهگهر ڕوو بدا؟
مستهفا هیجری: لهبهر ئهوهی شارهزاییمان لهگهڵ كۆماری ئیسلامیی ئێراندا ههیه، بۆیه ئهو ههڕهشانهمان به جددی وهرگرتووه، كۆماری ئیسلامیی ئێران له ڕابردووشدا له ناوخۆی كوردستانی باشوور، خهڵكی ئێمهی تیرۆر كردووه، لهشكركێشیی كردووه و به تهیاره هاتووەته سهرمان بۆمبارانی كردووین، بۆیه ئێمه ئهو ههڕهشهیهی كۆماری ئیسلامیی ئێرانمان به جددی گرتووه، بۆ ئهو مهسهلهیه ئامادهگیی خۆمانمان پێك هێناوه دژی ئهو هێرشانه، ههرچهند پێمان وا نییه لهم كاتانهدا هێرشی زهمینی بكرێت، بهڵام ڕهنگه به مووشهك و تۆپباران و تهیاره ببێت.
ئاژانس: له حاڵهتی ڕوودانی كارێكی وههادا، ئێوه تا چهند حكوومهتی ههرێمی كوردستان به بهرپرس دهزانن؟
مستهفا هیجری: بێگومان له ههموو حاڵهتێكدا حكوومهتی ههرێم به بهرپرس دهزانین، چونكه پاراستنی ئهمنیهتی ئهو بهشه له كوردستان له ئهستۆی حكوومهتی ههرێمه، له ههمان كاتدا ئهوهش دهزانین، كه حكوومهتی ههرێم ئهو هێز و توانایهی نییه، كه پێش به هێرشی كۆماری ئیسلامیی ئێران بگرێت، له كاتێكدا بۆ دووجار سنوورهكانی كوردستانی تۆپباران كردووه، لهگهڵ ئهوهی كه حكوومهتی ههرێم ناڕهزایهتیی دهربڕیوه، بهڵام كۆماری ئیسلامیی ئێران گوێی نهداوه بهو ناڕهزاییانه.
ئاژانس: توركیا بهردهوام تۆپبارانی سنوورهكانی كوردستان دهكات و هیچ وهفدێك ناچێته توركیا، بهڵام بۆچی كاتێك ئێران تۆپباران دهكات وهفدی ههرێم دهچێته تاران؟
مستهفا هیجری: له ڕاستیدا جیاوازییهكه لهوهدایه، كه سیاسهت و ههڵوێستهكانی توركیا به دژی كوردهكانی بهشهكهی خۆی لهگهڵ كۆماری ئیسلامیی ئێران جیاوازیی ههیه، دهنا له پهیوهند بهو مهسهلهیهدا كه ههردووكیان دژی مافی كورد و گهلی كوردن، لهو پهیوهندییهدا جیاوازییهكی نییه، توركیا بۆمباران دهكات به تهیارهكانی، ئێرانیش تۆپباران دهكات، ڕهنگه ئێرانیش سبهی دهست بكاتهوه بە بۆمبارانكردن، بهڵام چونكه هیی كۆماری ئیسلامیی تازهن و نهبووەته قائیدهیهكی گشتی وهكو توركیا، وهفدهكان هاتوچۆ دهكهن بۆ ئهوهی بتوانن چارهسهری بكهن.
ئاژانس: دوابهدوای هێرشهكانی ئێوه، وهزیری ئیتڵاعات هاته كوردستان و سهردانی بارزانیی كرد، وهك بزانی چییان باس كردووه؟
مستهفا هیجری: وهك ئاگاداری ئاگادار نیم، بهڵام هیچ گومانێك لهوهدا نییه، كه یهكێك له باسهكانیان مهسهلهی چۆنیهتیی بهرگریكردن له جووڵهی پێشمهرگهكانی حزبی دیموكراتی كوردستانی ئێران بووه، ئهو وهفده ئهمنییهش كه وهفدی حكوومهتی ههرێمی كوردستان بووه و لهسهر خواستی كۆماری ئیسلامیی ئێران سهفهری كردووه لهم ماوهیهی پێشوودا، وا دیاره بهشێك له باسهكانیان له پهیوهند به مهسهلهی ئهمنییهتی سنوورهكانیانه.
ئاژانس: واتا پارتی دیموكراتی كوردستان و مهسعود بارزانی چی شتێكیان به ئێوه نهوتووه، كه ئهو دانیشتنانه بهشێكی پهیوهندیی به ئێوهوه ههیه؟
مستهفا هیجری: نهخێر، هیچ شتێكیان پێ نهوتووین، ئهوان ئهو باسانهی كه لهگهڵ وهفدهكانی خۆیان دهگوزهرێت، لهگهڵ ئێمه باسی ناكهن.
ئاژانس: ئهی ئێوه نهتانپرسی، كه بۆچی وهزیری ئیتڵاعات هاتووه، بێگومان بهشێكی پهیوهندیی ههیه به ئێوهوه؟
مستهفا هیجری: پرسیمان، بهڵام ئهوان وهڵامی پرسیاری ئێمه نادهنهوه لهو پهیوهندییهدا.
ئاژانس: وهڵامهكهیان چی بوو؟
مستهفا هیجری: وتیان: هاتوون لهسهر مهسهلهی پهیوهندیی نێوان دوولایهن قسهمان كردووه.
ئاژانس: ئێوه نیگهران بوون له هاتنی وهزیری ئیتڵاعات، یان حكوومهتی ههرێمی كوردستان و بارزانی دڵنیاییهكی پێ داون، كه مهترسیی نییه؟
مستهفا هیجری: هیچ دڵنیاییهكیان به ئێمه نهداوه، بۆیه له هاتوچۆی ههموو وهفدێكی نێوان حكوومهتی ههرێم و ئێران، له پهیوهند به مهسهلهی ئهمنییهت و سنووریدا نیگهرانین، بهردهوام نیگهرانین كه مامهڵهیهك لهسهر ئێمه بكرێت.
ئاژانس: ههست دهكهن مامهڵهتان پێوه دهكرێت؟
مستهفا هیجری: تاكو ئێستا نهماندیوه، بهڵام به دووری نازانین.
ئاژانس: له سهرهتای مانگی ئابی ساڵی 2016 وهفدێك به سهرۆكایهتیی (بهرههم ساڵح) چووەته ئێران و تاران، پێتان وایه ئهوه هیچ پهیوهندییهكی ههیه به هێرشهكانی ئهو دواییهی ئێوهوە، یان به ئۆپۆزسیۆنی ڕۆژههڵاتهوه؟
مستهفا هیجری: من پێم وایه ههر وهفدێك، چ هیی پارتی بێت، چ هی یهكێتیی بێت، چ به ناوی حكوومهتهوه بچنه ئێران، بهشێك له باسهكانیان ئهو مهسهلهیهیه، چونكه ئهو مهسهلهیه بۆ كۆماری ئیسلامی زۆر به گران تهواو بوو، كۆماری ئیسلامی ههموو ههوڵی خۆی دهدا، تاكو بهرگری لهو حهرهكهته بكات و پێشی پێ بگرێت، بۆیه به بۆچوونی من شتێكی زۆر سرووشتییه، كۆماری ئیسلامی لهگهڵ ههموو ئهو وهفدانهی كه له باشوورهوه دهچن، بهشێك له باسهكانیان ئهو مهسهله بێت.
ئاژانس: دوابهدوای ئهوه وهزیری ناوخۆ و وهفدێكی دامودهزگا ئهمنییهكان سهردانی ئێرانیان كردووه، پێت وایه چوونی ئهو وهفده ئهمنییانه فشار ناخاته سهر حزبی دیموكراتی كوردستانی ئێران؟
مستهفا هیجری: پێمان وایه ئهوهش پهیوهندیی بهو مهسهلهیهوه ههیه، هیوادارم نهبێته هۆی ئهوهی فشارمان بخهنه سهر.
ئاژانس: له ماوهی چهند مانگی ڕابردوودا ههست به هیچ جۆره فشار و مهترسییهك دهكهن، كه له لایهن حكوومهتی ههرێمی كوردستانهوه خرابێته سهرتان؟
مستهفا هیجری: ههیئهتێكی حكوومهتی ههرێم هاتووەته لامان، كه پێك هاتبوون له برادهرانی یهكێتیی و پارتی به سهرۆكایهتیی وهزیری ناوخۆ، داوایان له ئێمه كردووه، كه پێش به حهرهكهتی پێشمهرگه بگرین، بۆ ئهوهی حكوومهتی ههرێم لهگهڵ كۆماری ئیسلامی تووشی قهیرانی نوێ نهبێت، بهڵام ئێمه وهڵامی ئیجابیمان نهدایهوه و باسمان كرد، كه درێژه به بهرنامهكهمان دهدهین.
ئاژانس: نیگهران نهبوون له قسهكهی تۆ؟
مستهفا هیجری: بێگومان پێیان ناخۆش بوو، چونكه ئهوان پێیان خۆش نییه، كه پهیوهندییهكانیان لهگهڵ كۆماری ئیسلامیی ئێراندا تووشی كێشه بێت.